पुष दाननि सुहाबनाय समाव आसामनि थागिबिफोरनि थाखाय फैफिनबाय रंजानायनि सान दमासि एबा मागो। दिनै मागोनि लाउखार ओंखाम जानाय सान। बे समा अहाजासे जानाय फोरबो सान। गाबोन दमासि- मागोनि बेलागुर सावगोन। सुबुं माहारिखौ गिख्रं होनाय क’रना जिउसानि सनदेरनायनि थाखाय लकडाउननि सिरिथाहाब हालोदाव एसे आजिरा मोननाय समाव गोसो खुसिजों फालिगोन मागो दमासिखौ। नाथाय आसामनि दाब-दाब जायगायाव बेलागुरिनि अरा जोंनायनि आगोल हाथाय-बाराव अरासो खामनो नागिरनाय बादि मुवा-बेसादनि बेसेन। बेलागुरनि अराव गोसो-मोदोम दुंखां होनायनि आगोलनो हाथाय-बाजारनि बेसेननि अरा खामग्लिनो नागिरदों रायजोनि थागिबिफोरखौ। क’रनानि थाखाय लकडाउन समाव राजखान्थियाव लोरबां खालामनाय समावबाबो बे रंजाथाव मागो-दमासिखौ फालिनो थांनायाव खाफालाव हमनो गोनां जादों रायजोफोरा। बे बोसोराव फालिथायखौ गाजा-गोमजा फालिगोनखौ एसे गोजान नुदों। फालिथायनि थाखाय नांगौ मुवा-बेसाद आरो ना-बेदरनि बेसेना बांनायनि थाखाय मागो-दमासिखौ फालिनो थाखाय एसे समखिखां होदों। अब्लाबो फालिबोबाय थानाय बे मागो-दमासिखौ फालिनो जानजि खाफ्रादों आसामनि थागिबिफोरा । बे बेलायाव रावबो उनफिनाखै। आसाम रायजोनि खना-खनला साखा-फारा जादों मागो-दमासिखौ फालिनो। पुष दाननि सुहाबनाय गुसु समनि गेजेरावनो फोथाराव बेलागुर आरो नसा न’ लुनानै रंजानो साखा-फारा जाबाय सेंग्राफोरनि दोलोफोरा। खायसे जायगाफोराव अख्रां नांहां गोजौ बेलागुर हुंदों। खायसे जायगाफोराव बेलागुर आरो नसा न’फोखौ साननैसो सिगां लुखांदों। बे बोसोराव फोथारफोराव बेलागुरनिख्रु बांसिन नसा न’ लुनायखौ नुनो मोनदों। जायगा-जायगा नसा न’फोरखौ जोबोर समायनायै लुनाय नुनो मोनदों। फोरमायथाव दि गोबां जायगाफोरनि गामि ओनसोलाव बे नसा न’ सिगाङावनो हरफाथोलो लाउखार ओंखाम जागोन। बेलागुर आरो नसा न’खौ लुनो पुष दाननि गेजेर सानफोरनिफ्रायनो फोथाराव नारा हानायाव मुखुब जायो गामि ओनसोलाव गथ’सा आरो सेंग्राफोरा। बिनि उनाव बेलागुर आरो नसा न’फोरखौ लुनो गामियावनो औवा बिनाय जायो। बे नसा न’ सिगाङावनो सेंग्रा लोगोफोरा ज’ जानानै बायदि गेलेनाय गेलेयो। ओजों मागो-दमासिनि फिथा-सौराय जानो उवाल-दिंखियाव अन देनायाव मुखुब जायो सिख्लासा-बिहामजोफोरा। अन देनाय समाव सिख्लासा-बिहामजोफोरनि बायदि एदावलायनानै रंजानाय। गामिनि नखर-नखर अन देनायनि दुम-दुम, दाम-दाम सोदोब। बुंनो थाङोब्ला गामिफोराव अन देनायनि सोदोब रिंखांदों। बिनि उल्थायै थावोन-सोहोरफोराव गैया उवाल-दिंखिनि सोदोब आरो मागो-दमासिनि बिदि फालिथायनि साखा-फारा। थेवबो खायसे थावोननि सुबुंफोरनो फिथा, सौराय बायदिखौ मागो-दमासिनि मुङाव जाहोनो हाथाय-बाजारफोराव फिसा-फिसा गलाफोर जदों। माखासे फालांगिरिफोरा थावोननि सुबुंफोरनो फिथा-सौराय जाहोनो साखा-फारा जानाय नुदों। जियानो जाया मानो आसामनि मोनथाम फालिथायनि गेजेराव मागो-दमासियाबो मोनसे। नाथाय बायदि जानाय-लोंनायनि आंखाल गोयै मागो-दमासि। दिनैनि बे लाउखार ओंखाम जानाय फोरबोखौ बर’नि गोबां जायगाफोराव फालिनाय नुनो मोना। आबै-आबौमोनहा फालिबोनाय फालिथायफोरखौ गुबुनासो गावनि होननानै फालिनो थांगासिनोसै। बिनिखायनो गावनिया गावनिखा साननानै गोदो-गोदायनिफ्राय फालिबोनाय फालिथायफोरखौ इयुन जोलैफोरा बुरखांनानै फालिफिनोब्ला हारिनि थाखाय मोनसे गोगगाथाव जागोन। जों बर’फोरा जा धोरोमावनो थायाथों मानो गावनि हारिनि फालिथायफोरखौ फालियाबोला सानसे समाव बे हारिहा गावहा गावनि होननाय जेबो फालिथाय थाहैनाय नङाखौ हमदांनो गोनां जादों। बैसागु, मागो-दमासि, खाथि गासा, ओंखाम गोरलै जानाय, माय फोथारनिफ्राय मायनाव एबा आगो लायनायखौ बर’नि खायसे धोरोमारिफोरखौ फालिनाय नुनाय जाया। नाथाय बे थिगदि सासे गावखौ बर’ बुंनानै खालि गामसा गानो, दखना गानो, अन्द्ला ओंख्रि जायो, बर’ राव रायज्लायो बायदि बुंनानै लाना गावनि हारिनि फालिनायखौ ब्रायैनो फालियाब्ला बेखि हारिनि सिनायथि जागोन ? धोरोमा धोरोमनि फालिथायजों थांगोन आरो हारिनि सुबुं जायोब्ला धोरोमजों लोगोसे हारिमु-फालिथायफोरखौ फालिफालाङोब्ला बे हारिया मुलुगाव मिथिजानो बारा सम नांनाय नङा। बिनिखायनो बर’नि गासै धोरोमनि सुबुंफोरा हारिनि फालिथायफोरखौ गावनि धोरोमनि नेमखान्थि बादियै फालिनो नाजायोब्ला हारिनिनो मुलाम्फा जागोन होननानै साननो हायो।